text: Un jour se furent ajourné
   Cil troi roi que j'ai ci nommé,
   En leur pays, je ne sai ù.
   Mai[s] ce dont leur parlement fu
   Sai ainsi com l'oy conter.
   Moult avoient oy parler
   Des trois plus beles Espaignoles
   Dont on tenist onques paroles.
   Par oïr dire les amoient ;
   Car ainc veües nes avoient.
   À ce s'assentirent tout troi
   Qu'il iroient à grant conroi
   Au roi Marcadigas rouver
   Ses filles pour aus marier.
   Lors s'est rois Crompars avisés
   Que laidement ert figurés,
   PageV01P049
   Et pour ce envis li donroit
   Cil rois sa fille saroit droit.
   "Seigneur, fait il, n'est pas agas
   Li grans povoirs Marcadigas,
   Folio7r
   Car sougit et obéissant
   Sont à lui tout li marchissant
   Par la proece de son fill ;
   Mais qui ore avoit cuer soutill,
   Par quoi peüssions arréer
   Que chascuns peüst presenter
   I jouel de très grant richece
   À ce roi qui a tel noblece,
   Je croi que valoir nous porroit."
   Lors dist chascuns bon lor sambloit.
   Quant Crompars ot qu'il s'assentoient
   À ce que les joiaus feroient,
   Cele chose moult li plaisoit ;
   Car son avantage i cuidoit.
   "Seignour, fait il, quant fait arons
   Nos joiaus, tout ensamble irons
   En Espaigne à ce noble roi.
   Et sachiez bien que je i voi
   Une chose, s'en sui creüs,
   Qui moult nous puet metre au desus.
   Tout ce sai je bien vraiement,
   Et vous dirai raison comment.
   Rois Marcadigas a tel non,
   Que chascuns dist k'ains si preudon
   Ne fu, ne de tel convenance.
   Car tout dient que sans faillance
   Tient kan que en conve[na]nt a ;
   Et pour ce, kant nous venrons là,
   Nos joiaus li presenterons
   Par si cun don de lui arons
   PageV01P050
   Tel que nous li vorrons rouver ;
   Et il n'a pas le cuer aver,
   Ains l'a si large que, sans faille,
   Nous donra le don, quoi qu'il vaille.
   C'est li poins par quoi miex poons
   Venir à ce k'empris avons ;
   Car, se de lui avons l'otroi,
   Ses trois filles aurons nous troi ;
   Car nous li dirons c'est li dons
   Que nous de lui avoir volons.
   Jà n'i faurrons, au mien espoir;
   Car quan qu'il dist tient on pour voir."
   Tout troi sont à ce assenti
   Que il le feroient ainsi.
   Ne vous sai pas bien deviser
   Comment il sorent achever
   Les joiaus, ne quel terme il mirent
   Au faire ; mais si fais les firent
   Que nus n'i peüst amender,
   Jà tant s'en seüst bien pener ;
   Car li desiriers qu'il avoit
   D'avoir celes dont tant ooient
   Dire de bien à toute gent,
   Leur i fist tout entierement
   Metre cuers et cors et pensé.
   Tant firent que si achevé
   Furent li jouel, et si fait,
   C'onques puis ne furent si fait.
  